A világ legdrágább irodái
A földkerekség legdrágább irodáit felsoroló lista vezetője London, ahol hatszor annyit kell kipengetni a cégek telephelyéért, mint hazánkban. A bérleti díjak Dublinban és az indiai Mumbaiban emelkedtek a legnagyobb mértékben. Budapest a 32-ik az ötvenes listán.
A világ legdrágább irodáinak rangsorát London vezeti, a maga 2 ezer euró/négyzetméteres éves bérleti költségévell (ez nagyjából 500 ezer forintnak felel meg egyetlen négyzetméterért); a West End nevű városnegyedben pontosan ennyit kérnek a legnívósabb irodákért − derül ki a Cushman&Wakefield ingatlan-tanácsadó nemzetközi jelentéséből. A lista második és harmadik helyezettje sorrendben Tokió és Hongkong 1500 eurós éves bérleti költségével − a japán főváros először idén tudta megelőzni a Kínához tartozó várost, bár csak hajszálnyival. Az európai fővárosok közül London mellett egyedül Párizsban kérnek évi ezer eurónál többet egy négyzetméternyi irodáért, bár az itteni bérleti díj alig haladja meg a bűvös ezer eurós határt, így nyomába sem ér a brit főváros árainak.
Magyarország  az ötvenes lista 32. helyén posztol, évi 340 euró/négyzetméteres bérleti költségével, maga mögé utasítva Bukarestet és Prágát. Míg Románia fővárosában évi 330 eurót kérnek négyzetméterenként, addig Prágában beérik 276 euróval is. Bécsben alig kerülnek többe a prémium kategóriás irodák, mint Budapesten: négyzetméterenként évi 350 eurót kell kipengetni a nívós főhadiszállásokért. A régió országai közül Varsó a legdrágább, a maga 380 eurós éves bérleti költségével, míg Zágráb, Pozsony és Szófia már jóval Budapest után következik: a három fővárosban rendre 240−240 és 216 euróba kerül egy négyzetméternyi iroda éves költsége.

Mozgolódás az élen

Az ötvenes listán az indiai Mumbai és Dublin, az ír főváros lépett leginkább előre, 980 és 820 eurós körüli maximális éves bérleti költségének köszönhetően. A két város jelenleg az ötödik és a hatodik helyen posztol. New York-ban évi 670 euró/négyzetméter körül lehet prémium kategóriás irodát bérelni, és bár a díjak így is 28 százalékkal emelkedtek, a város két helyet csúszott vissza a listán, és így lett a kilencedik. Külön érdekesség, hogy az itteni kiadó irodák aránya a Word Trade Center elleni támadás óta először süllyedt 7 százalék alá.
A bérleti díjak Abu Dhabi-ban emelkedtek leginkább, ahol egy év alatt megkétszereződött a fizetendő összeg. A 200 százalékos drágulás hátterében az áll, hogy az Egyesült Arab Emirátusok fővárosában a térség gazdasági konjunktúrája miatt olyannyira gyorsan bővülnek a cégek, hogy szinte lehetetlen kiadó irodát találni. A már említett Mumbai bérleti díjai is több mint 100 százalékkal emelkedtek.
Tartalmi partnerünk a Bookmark Media ingatlanpiaci hírügynökség